KIRJALLINEN KYSYMYS E-2632/98

esittäjä(t): Wolfgang Kreissl-Dörfler (V) komissiolle

(1. syyskuuta 1998)

Aihe: Eurooppa-Chile-säätiö

Budjettikohdan B7-311 perusteluissa mainitaan "Eurooppa-Chile-säätiö", jonka tavoitteena on "edistää taloudellisia suhteita".

Voiko komissio antaa tarkempia tietoja siitä,

1. mitkä ovat säätiön tavoitteet,

2. keitä sen johtokuntaan kuuluu,

3. kuinka paljon tälle säätiölle on itse asiassa myönnetty varoja,

4. mitä kyseisen säätiön hankkeita itse asiassa tuetaan?

Komission jäsenen Manuel Maríninkomission puolesta antama vastaus

(6. lokakuuta 1998)

1. Eurooppa-Chile -säätiö perustettiin vuonna 1992 tarkoituksena kannustaa chileläisten ja eurooppalaisten yritysten kanssakäymistä ja edistää eurooppalaisten yritysten pääsyä Chilen markkinoille. Eurooppa-Chile -säätiön sääntöjen 2 artiklan määritelmän mukaan:

"Säätiön tavoitteena on edistää ja vahvistaa taloudellista ja teollista yhteistyötä ja teknologian siirtoa Euroopan yhteisön ja Chilen tasavallan välillä luomalla suuntaviivoja ja hallinnoimalla hankkeita, jotka mahdollistavat kansallisten yritysten hallinnointikyvyn, innovaatioiden, henkilöstön kouluttamisen, tuotannon ja markkinoinnin tehostamisen.

Erityisesti säätiön tehtäviin kuuluu luoda mekanismeja, jotka lisäävät vuorovaikutusta Euroopan yhteisön jäsenvaltioiden ja Chilen sellaisten julkisten ja yksityisten toimielinten tai järjestöjen sekä henkilöiden välillä, joiden tarkoituksena on lisätä taloudellista, teknologista, kaupallista ja sosiaalista yhteistyötä samalla vahvistaen kolmansien maiden toimia, joilla on samanarvoiset tai samanlaiset tavoitteet, ja jotka pohjimmiltaan suuntautuvat tavaroita ja palveluja tuottaviin pieniin ja keskisuuriin yrityksiin..."

Toisaalta Eurooppa-Chile -säätiö jatkaa yrittäjien yhteistyötä edistäneen Eurooppa-keskuksen (Eurocentro de Cooperación Empresarial) toimintaa.

2. Vuonna 1997 Eurooppa-Chile -säätiön rakenneuudistus pantiin täytäntöön. Sen tarkoituksena oli yksinkertaistaa hallinnollisia rakenteita, nimittää ainoastaan yksi toimitusjohtaja ja määritellä vuosittainen toimintasuunnitelma ehdotettujen toimien yhtenäisyyden ja jatkuvuuden takaamiseksi. Tällä hetkellä säätiön hallitus muodostuu puheenjohtajasta ja varapuheenjohtajasta (chileläisiä) ja 12 hallituksen jäsenestä, jotka edustavat chileläisiä ja eurooppalaisia talous- ja rahoituspiirejä. Heidän toimikautensa kesto on kaksi vuotta.

3. Säätiöllä on 12 miljoonan ecun yhteinen pääoma, josta yhteisön osuus on puolet (6 miljoonaa ecua). Kyseinen määrä jaettiin yhtä suuriin osiin kolmelle varainhoitovuodelle (1992, 1993 ja 1994) ja rahoitettiin budjettikohdasta B7-5073, joka koski tukea Chilessä toimiville valtiosta riippumattomille järjestöille.

4. Eurooppa-Chile -säätiön hallinnoimista hankkeista, jotka saavat yhteisön tukea ja jotka rahoitetaan taloudellista yhteistyötä Latinalaisen Amerikan ja Aasian maiden kanssa koskevasta budjettikohdasta B7-311, voidaan mainita "Programa Biotecnológico Chile/Europa" (Chilen ja Euroopan välinen bioteknologiaohjelma), jolle myönnettiin 912 000 ecua vuonna 1995 ja Programa de formación en el sector túrismo (matkailualan koulutusohjelma) (FORMATUR), jolle myönnettiin 409 000 ecua vuonna 1996. Eurooppa-Chile -säätiölle myönnettiin myös Eurocentro de Cooperación Empresarialille kuuluva rahoitusosuus eli 36 000 ecua vuonna 1996 ja 30 000 ecua vuonna 1998.